[Foto’s] Taxi veroorsaak glo blouligbrigade-botsingDrie voertuie in ŉ blouligbrigade het Donderdagoggend op die M1-snelweg noord van Johannesburg gebots. Brig. Vishnu Naidoo, nasionale polisiewoordvoerder, het gesê die botsing het omstreeks 05:40 op die M1-suid naby die Marlboro-afrit plaasgevind. “ŉ Polisiekonvooi was op pad om ŉ belangrike persoon te gaan oplaai. Daar was geen belangrike persoon in een van die voertuie toe die botsing plaasgevind het nie en geen private voertuig was betrokke nie,” het Naidoo gesê. Naidoo het gesê die konvooi was in die vinnige baan van die snelweg toe ŉ minibustaxi skielik voor die konvooi ingedraai het. “Dit het veroorsaak dat die voorste bestuurder skielik moes rem, waarna die ander voertuie gebots het.” Een beampte is in die botsing beseer en per ambulans na ’n nabygeleë hospitaal geneem. Die omvang van haar beserings in nog nie bekend nie. Die botsing het verkeer tussen Midrand en Johannesburg erg ontwrig.